《仙楼道院》
宋代·李堪

寻源探云霞，中有金仙家。
绮疏晃飞翬，雕栏灿朱华。
珍禽栖不晃，灵液流无涯。
晴旭起风篁，空香送天花。
春雷会社鼓，寒烟聚海茶。
奇峰媚如削，芳树一何嘉。
且将翠阁齐，绝与红尘赊。
终然谢朝绂，此地营丹砂。

作者简介：李堪（九六五～？）字仲任，号平坡，常州（今属江苏）人。据《乌目山五题》诗序当生于太祖乾德三年。真宗咸平二年（九九九）进士。真宗景德二年（一○○五）知古田县。大中祥符中为秘书丞（《琴川志）。官至工部尚书。民国《古田县志》卷三三有传。今录诗十八首。